هدشي وقع ليا شي عامين دابا. أنا مولفة العيشة بوحدي فالدار، يعني مكنخافش بزربة. واحد النهار كنت متكية فبيتي و كنقرا فواحد الكتاب، جاني النعاس و أنا نطفي الضو و تكيت. كانت المشة ديالي حتى هي ناعسة حدايا، عنقتها و نعست. شوية، ضرباتني الفيقة، كنظن كانت ديك الساعة شي 1:30 ديال الصباح، تقاديت فبلاصتي و عينيا مسدودين، و أنا نسمع شي حد قال "Meow" قلد صوت المشة! السرجم كان محلول، ومع كنت مقلوبة بالنعاس، قلت فخاطري يمكن غير شي حد داز و قالها من الزنقة. حليت عينية، و فوسط بيتي، كان واقف ولد صغير لابس الحمر و كيشير بيديه فوق من راسو. معرفت راسي باش تبليت، نقزت بحال شي نينجا و شعلت الضو لي حدا راسي و قلبي كيضرب على الجهد. الدار لي ساكنة فيها جديدة، ماشي زعما مسكونة و لا شي حاجة، فحياتي كلها عمر موقع فيها أي حاجة خارقة للعادة. معلينا، فاش شعلت الضو، الولد الصغير غبر. دوزت الليلة كلها مخلوعة و منعستش.